**Europska komisija, Glavna uprava za klimatsku politiku**1049 Bruxelles, Belgija

Za: **gđu Teresu Riberu**, izvršnu potpredsjednicu za čistu, pravednu i konkurentnu tranziciju

**Europska komisija, Glavna uprava za energetiku**1049 Bruxelles, Belgija

Za: **g. Dana Jørgensena**, povjerenika za energetiku i stanovanje

**Naš znak: OIEH-053/2025**

**U Zagrebu, 10. rujna 2025.**

**Predmet: Aneks Zajedničkom pismu Obnovljivih izvora energije Hrvatske i organizacija SolarPower Europe i WindEurope – poziv na djelovanje za zaštitu razvoja energije iz obnovljivih izvora u Hrvatskoj**

Poštovana gđo. Ribera, poštovani g. Jørgensen,

željeli bismo iskoristiti ovu priliku kako bismo dodatno pojasnili najvažnija pitanja koja je potrebno hitno adresirati u sektoru obnovljivih izvora energije, a koja jasno ukazuju na nedostatke strateške vizije Hrvatske u odnosu na energetsku tranziciju. Iako postoji niz prepreka za razvoj obnovljivih izvora energije, u ovom ćemo se kontekstu usredotočiti na blokadu novih postrojenja OIE snage iznad 10 MW, te na poremećaje i odstupanja koja utječu na hrvatsko tržište uravnoteženja.

**Kritična blokada razvoja OIE zbog neaktivnosti HERA-e**

Razvoj novih OIE elektrana snage veće od 10 MW praktički je zaustavljen od 2022. godine zbog propusta Hrvatske energetske regulatorne agencije (u daljnjem tekstu: HERA) da odredi jediničnu naknadu za priključenje na prijenosnu mrežu. Nova *Metodologija za određivanje naknade za priključenje na elektroenergetsku mrežu* (Narodne novine 84/2022) (u daljnjem tekstu: Metodologija) donesena je 2022. godine i njome je uveden tzv. “plitki model” za izračun naknada za priključenje koje se primjenjuju na proizvođače.[[1]](#footnote-1)

Sukladno članku 22. Metodologije, HERA je bila zakonski obvezna utvrditi jediničnu naknadu u roku od 60 dana od njenog stupanja na snagu. Unatoč tom zakonskom roku, gotovo tri godine kasnije HERA još uvijek nije donijela potrebnu odluku, čime je stvoren regulatorni vakuum koji i dalje blokira razvoj velikih projekata obnovljivih izvora energije u Hrvatskoj.

Tijekom 2024. godine, ukupno 45 projekata ukupne snage od 2.648 MW podnijelo je zahtjeve Hrvatskom operatoru prijenosnog sustava (u daljnjem tekstu: HOPS) za izradu EOTRP-a – tehničke analize koja je osnova za ugovor o priključenju. U 2025. godini, dodatnih 15 projekata s ukupnom snagom od 940 MW podnijelo je iste zahtjeve.

Dana 28. kolovoza **HOPS je usvojio Odluke o prihvatljivosti EOTRP-a** (u daljnjem tekstu: Odluke) za razvojne projekte 45 investitora koji su podnijeli zahtjeve za izradu EOTRP-a u 2024. godini.

Budući da HERA nije odredila jediničnu naknadu za priključenje, EOTRP-ovi ne sadrže trošak priključenja te stoga nisu prikladni za sklapanje ugovora o priključenju. Međutim, HOPS je najavio investitorima da će im u idućih 30 dana ponuditi ugovore o priključenju. U svojim Odlukama, HOPS navodi da su tehnički uvjeti i trošak priključenja određeni, između ostalog, na temelju *Zajedničke analize STUM-ova i operativnih ograničenja za 45 elektrana sa zahtjevima za priključenje iz 2024. godine*, koju je izradio Energetski institut Hrvoje Požar.[[2]](#footnote-2)

Zajednička analiza procjenjuje ukupni trošak od 480 milijuna eura za nužna ulaganja u mrežu potrebna za priključenje projekata iz 2024. godine. Na temelju tog ukupnog troška, očekivani jedinični STUM trošak izračunat je u iznosu od 181 €/kW.

Ova analiza je problematična iz tri glavna razloga.

Prvo, uključuje velika ulaganja u prijenosnu mrežu koja su planirana više od desetljeća prije nego što su ovi projekti podnijeli zahtjev za priključenje, te se pritom pogrešno prikazuje da su ta ulaganja potaknuta isključivo integracijom obnovljivih izvora energije, što nije točno.

Primjerice, projekt izgradnje nove 400 kV transformatorske stanice Lika i njezino povezivanje s transformatorskom stanicom Konjsko u Hrvatskoj i transformatorskom stanicom Banja Luka u Bosni i Hercegovini već je 2013. bio uvršten na popis Projekata od zajedničkog interesa.[[3]](#footnote-3) U 2022. godini, HOPS je čak propustio podnijeti prijavu na poziv u sklopu kojeg je bio jedini prihvatljivi prijavitelj za dodjelu bespovratnih sredstva u iznosu od 235,6 milijuna eura iz Nacionalnog plana oporavka i otpornosti.[[4]](#footnote-4) S obzirom na potrebu za poboljšanjem povezivanja sjeverne i južne Hrvatske te jačanjem interkonekcija s Bosnom i Hercegovinom, izgradnja novog dvostrukog 400 kV dalekovoda i novih 400 kV transformatorskih stanica uvrštena je i u ENTSO-e TYNDP (desetogodišnji plan razvoja mreže) za 2024.[[5]](#footnote-5)

Članak 4. Metodologije propisuje da se investicije u vodove vrlo visokog napona smatraju investicijama od sustavnog značaja te se ne mogu financirati iz naknade za priključenje. No, među ulaganjima potrebnim za priključenje podnesenih projekata analiza navodi i 400 kV vodove i transformatorske stanice, s ukupnom procijenjenom vrijednošću od približno 400 milijuna eura. Nadalje, članak 4. određuje da se investicije u mrežu u dijelu koji se financira iz bespovratno dodijeljenih sredstava ne mogu dodatno financirati i iz naknade za priključenje. U travnju 2025. godine, HOPS-u su dodijeljena bespovratna sredstva u iznosu od 99,18 milijuna eura za ulaganja u prijenosnu mrežu.[[6]](#footnote-6) **Ukupna vrijednost planiranih projekata vrlo visokog napona i dodijeljenih bespovratnih sredstava približno je jednaka iznosu koji HOPS sada nastoji prikupiti putem naknade za priključenje.**

Drugo, **analiza isključuje projekte koji su podnijeli zahtjeve za priključenje u 2025. godini**. Od ukupno 940 MW prijavljenih ove godine, 691 MW odnosi se na samostalno baterijsko skladištenje, dok projekti iz 2024. obuhvaćaju samo solarne elektrane i vjetroelektrane. Da su projekti koji su podnijeli zahtjev za priključenje u 2025. godini bili uključeni, očekivani scenariji preopterećenja mreže značajno bi se razlikovali, što bi dovelo do drukčijih potreba za nadogradnjom.

Na kraju, preopterećenja mreže predviđena analizom nastaju samo **u malo vjerojatnom scenariju istovremene maksimalne proizvodnje** iz hidroelektrana, vjetroelektrana i solarnih elektrana, bez uzimanja u obzir integracije baterijskih sustava za pohranu energije, novih reverzibilnih hidroelektrana, proizvodnje vodika za pohranu energije, ili potencijalnog korištenja postojećih akumulacijskih hidroelektrana za potrebe pohrane.

**Posljedice nezakonitih praksi HOPS-a**

Odluke predviđaju da će se ograničavanje usluge primjenjivati razmjerno na sve projekte iz 2024. godine, neovisno o stvarnom kapacitetu mreže na pojedinoj lokaciji elektrane. Štoviše, HOPS izričito navodi da će sve financijske troškove ograničavanja u cijelosti snositi proizvođači, dok istodobno navodi kako prilikom nametanja operativnih ograničenja nije vezan procjenama iz Zajedničke analize. To u praksi znači da se ograničenja mogu određivati proizvoljno, bez ikakvih granica u pogledu trajanja ili kapaciteta, stvarajući time neodržive rizike za investitore.

Svaki ugovor o priključenju koji istovremeno zahtijeva da proizvođači financiraju velika ulaganja u mrežu i prihvate neograničenu mogućnost ograničavanja opskrbe u razdoblju do deset godina, sve dok se ne završe nadogradnje mreže, komercijalno je i pravno neodrživ. Nijedan investitor neće potpisati takav ugovor. Kako bi se izbjegle pogubne posljedice, HERA mora hitno odrediti jediničnu naknadu za priključenje od 0 €/kW, najkasnije do 22. rujna 2025., kako bi se EOTRP-ovi mogli sukladno tome revidirati, a troškovi priključenja odražavati samo stvarne troškove priključenja svake pojedine elektrane na mrežu.

U ožujku 2025. godine ministar gospodarstva najavio je da će jedinična naknada za priključenje biti 0 €/kW te da će se investitorima ponuditi fleksibilni ugovori radi poticanja ulaganja u baterijske kapacitete za skladištenje energije.[[7]](#footnote-7) To se obećanje sada mora ispuniti bez odgađanja.

Prepoznajući potencijal korištenja baterijskih spremnika kao kratkoročnog rješenja za uravnoteženje mreže, zajedno s Europskom bankom za obnovu i razvoj (EBRD) pokrenuli smo studiju pod nazivom „*Identifikacija lokacija zagušenja u elektroenergetskoj mreži i potreba za baterijskim spremnicima energije u Republici Hrvatskoj*“.[[8]](#footnote-8)

Regulatorna blokada vezana uz jediničnu naknadu za priključenje sada dovodi do još jedne ključne kritične posljedice: isteka energetskih odobrenja. Energetska odobrenja, koja izdaje Ministarstvo gospodarstva, preduvjet su za dobivanje ugovora o priključenju, kao i naknadnih lokacijskih i građevinskih dozvola. Kao jamstvo ozbiljnosti svoje ponude, nositelji projekata moraju platiti naknadu za izdavanje energetskog odobrenja u iznosu od 7 €/kW planiranog kapaciteta ako se elektrana planira na državnom zemljištu, odnosno 8,327 €/kW ako je investitor već osigurao prava na zemljište. Za 60 projekata ukupnog kapaciteta od oko 3,5 GW, koji su sada blokirani zbog neaktivnosti HERA-e, **investitori su već uplatili više od 25 milijuna eura** takvih naknada.

Prema *Zakonu o tržištu električne energije*, Ministarstvo mora ukinuti energetsko odobrenje ako nositelj projekta ne ishodi lokacijsku dozvolu u roku od tri godine od njegova izdavanja.[[9]](#footnote-9) Unatoč opetovanim apelima Ministarstvu gospodarstva da se ti rokovi suspendiraju ili da se valjanost odobrenja uskladi s donošenjem jedinične naknade za priključenje, nikakva mjera nije poduzeta. Prvi projekt izgubit će energetsko odobrenje već u prosincu, osim ako se hitno ne usvoje potrebne mjere. **Do kolovoza 2026. godine isteći će čak 16 odobrenja koja pokrivaju 711 MW kapaciteta.**

Istovremeno, stvarne energetske potrebe Hrvatske jasno ukazuju na nužnost ubrzane integracije obnovljivih izvora energije. Između 2021. i 2024. godine **samo je proizvodnja električne energije u termoelektrani Plomin 2 Hrvatskoj prouzročila trošak od 286 milijuna eura naknada za emisije CO₂.**

Prema podacima o prekograničnim fizičkim protocima dostupnima na ENTSO-E Transparency Platformi, u srpnju 2025. godine neto uvoz električne energije u Hrvatsku iznosio je 343.683 MWh iz Slovenije i 467.502 MWh iz Mađarske, iz čega je vidljivo da kapacitet prijenosa na razini sustava ne predstavlja ograničavajući čimbenik za nove projekte, čak i bez integracije baterijskih sustava. Konačno, hitna potreba za novim kapacitetima obnovljivih izvora postaje očita kada se uzme u obzir da je **u lipnju 2025. godine Hrvatska uvezla 32%** svoje ukupne potrošnje električne energije.[[10]](#footnote-10)

**Nedostatak fokusa na elektrifikaciju**

Uz nedostatak prioritetnog usmjerenja prema bržem povećanju kapaciteta za proizvodnju energije iz obnovljivih izvora, hrvatska politika također nema konkretan plan elektrifikacije. Prema Nacionalnom energetskom i klimatskom planu (NECP), u 2022. godini obnovljivi izvori energije činili su samo 2,4 % finalne potrošnje energije u prometu, pri čemu je električna energija iz obnovljivih izvora sudjelovala s tek 0,2 %, što pokazuje da je elektrifikacija prometa praktički zanemariva. Cilj za udio električne energije iz obnovljivih izvora u prometu do 2030. iznosi samo 5,8 %, što odražava ograničenu razinu ambicije.

Nadalje, nedavno objavljeni dokument Ministarstva gospodarstva *Strateški prioriteti*, u dijelu koji se odnosi na energetsku infrastrukturu, spominje isključivo modernizaciju plinske infrastrukture.[[11]](#footnote-11)

Slično tome, i Desetogodišnji plan razvoja prijenosne mreže HOPS-a za razdoblje 2025.–2034. ne predviđa značajniju elektrifikaciju, što potvrđuje i procjena maksimalnog opterećenja na prijenosnoj mreži: 3.270 MW u 2027., uz tek blagi rast na 3.387 MW do 2034. godine, što implicira da se **uopće ne planira dodatno opterećenje mreže uslijed elektrifikacije**.

Primjer željezničke infrastrukture pokazuje da Hrvatska ima značajan neiskorišteni potencijal elektrifikacije. [[12]](#footnote-12) [[13]](#footnote-13) Preusmjeravanje dijela putničkog prijevoza na željeznicu moglo bi dovesti do znatnog smanjenja emisija CO₂, naglašavajući priliku da se elektrifikacija iskoristi za ostvarenje klimatskih i energetskih ciljeva tranzicije.

**Neispravno funkcioniranje obračuna odstupanja i zlouporaba dominantnog položaja na tržištu**

Hrvatsko tržište uravnoteženja trenutačno je nefunkcionalno. HEP Proizvodnja, podružnica javnog poduzeća u državnom vlasništvu HEP d.d.-a, dominantni je pružatelj usluga uravnoteženja, a tijekom mnogih sati aktivacije uravnoteženja i jedini pružatelj tih usluga. HOPS je zakonski obvezan osigurati tržišnu nabavu tih usluga, no istovremeno je i on u stopostotnom vlasništvu HEP d.d.-a. Ova strukturna povezanost stvara jasan sukob interesa, što je dovelo do narušavanja tržišta uravnoteženja i potiskivanja konkurencije.

Unatoč dokazanim tehničkim mogućnostima solarnih elektrana i vjetroelektrana da pružaju usluge uravnoteženja, HOPS tim postrojenjima ne dopušta sudjelovanje na tržištima uravnoteženja. Navedeno rezultira time da HOPS često aktivira izrazito skupe resurse za uravnoteženje, nerijetko po maksimalnim reguliranim cijenama (1.000 EUR/MWh za uravnoteženje regulacijom prema gore i -500 EUR/MWh za uravnoteženje regulacijom prema dolje), čak i tijekom sati visoke proizvodnje iz obnovljivih izvora i pozitivnih tržišnih cijena.

Situaciju dodatno pogoršava činjenica da sudionicima na tržištu HOPS odstupanja naplaćuje prema cijenama koje plaća pružateljima usluga uravnoteženja nabavljenim putem tržišnih mehanizama. Međutim, u praksi HOPS tek manji dio energije za uravnoteženje dobiva od tih pružatelja – više od 90 % dolazi od susjednih operatora prijenosnih sustava kroz IGCC mehanizam, i to po znatno nižim troškovima. HOPS tako plaća mješovitu cijenu, koja kombinira visoke troškove tržišne nabave i niske troškove IGCC raspodjele, ali sudionicima tržišta naplaćuje ukupnu količinu energije za uravnoteženje po cijenama koje su utvrđene isključivo na temelju skupljih tržišnih izvora

Ovakav način obračuna predstavlja jasno kršenje načela EU-a prema kojem usluge uravnoteženja moraju za sudionike tržišta biti troškovno neutralne, odnosno odražavati samo stvarne troškove koje je imao operator prijenosnog sustava.

Isključenje neovisnih proizvođača energije iz obnovljivih izvora iz pristupa tržištima uravnoteženja, u kombinaciji s netransparentnom raspodjelom troškova uravnoteženja, izaziva ozbiljnu zabrinutost zbog regulatornog propusta i moguće zlouporabe dominantnog tržišnog položaja, što je protivno pravu tržišnog natjecanja EU-a i pravilima unutarnjeg energetskog tržišta. Potrebna je hitna regulatorna intervencija kako bi se osiguralo da hrvatsko tržište uravnoteženja funkcionira transparentno, konkurentno i pravno usklađeno, kao što zahtijeva Uredba (EU) 2017/2195.

Nadamo se da ovo pismo jasno ukazuje na nedostatak razumijevanja potencijala energije iz obnovljivih izvora u Hrvatskoj. Pozivamo vas da apelirate na Vladu Republike Hrvatske da poduzme aktivne mjere za ubrzanje integracije obnovljivih izvora energije i usklađivanje nacionalne politike s europskim okvirom energetske tranzicije.

1. https://narodne-novine.nn.hr/clanci/sluzbeni/2022\_07\_84\_1282.html  [↑](#footnote-ref-1)
2. STUM (stvaranje tehničkih uvjeta u mreži) predstavlja trošak ulaganja u mrežu koji je potreban za priključenje novog proizvođača. [↑](#footnote-ref-2)
3. <https://eur-lex.europa.eu/eli/reg_del/2013/1391/oj/eng> [↑](#footnote-ref-3)
4. <https://fondovieu.gov.hr/pozivi/14> [↑](#footnote-ref-4)
5. https://tyndp.entsoe.eu/resources/tyndp-2024-draft-portfolio Project name: CSE1 New. [↑](#footnote-ref-5)
6. <https://mingo.gov.hr/vijesti/potpisani-ugovori-za-jacanje-elektroenergetske-infrastrukture-i-sigurnosti-opskrbe-plinom-u-republici-hrvatskoj/10023> [↑](#footnote-ref-6)
7. <https://www.vecernji.hr/vijesti/ante-susnjar-hrvatska-ce-raditi-na-realizaciji-vlastite-nuklearne-elektrane-1848305> [↑](#footnote-ref-7)
8. <https://oie.hr/nova-studija-oieh-a-o-primjeni-baterija-u-elektroenergetskoj-mrezi/> [↑](#footnote-ref-8)
9. <https://www.zakon.hr/z/377/zakon-o-trzistu-elektricne-energije> [↑](#footnote-ref-9)
10. [Electricity Sector Overview, Q2 2025, RES Croatia](https://oie.hr/en/electricity-production-from-fossil-power-plants-down-by-51-6-hydropower-by-23-while-imports-reached-32-in-june-resc-q2-report/) [↑](#footnote-ref-10)
11. [Strateški prioriteti, Ministarstvo gospodarstva Republike Hrvatske, 27.08.2025](https://mingo.gov.hr/UserDocsImages/slike/Vijesti/2022/mingo%2008.25%20v3%20(1)%20(3).pdf) [↑](#footnote-ref-11)
12. <https://op.europa.eu/en/publication-detail/-/publication/d8a8fbfe-32b4-11ef-a61b-01aa75ed71a1> [↑](#footnote-ref-12)
13. [https://greenpeace.at/uploads/2023/09/factsheet\_key-findings-and-country-data\_transport-infrastructure- report\_september-2023.pdf](https://greenpeace.at/uploads/2023/09/factsheet_key-findings-and-country-data_transport-infrastructure-%20report_september-2023.pdf) [↑](#footnote-ref-13)